**Charles Maurice Guy Bertrand** (s. 5. helmikuuta 1991 Pariisi, Ranska) on ranskalainen jääkiekkoilija, joka pelaa Saksan DEL-liigan ERC Ingolstadtissa. Hän on pelipaikaltaan oikea laitahyökkääjä. Bertrand on yleisesti tunnettu hyökkäysorientoituna pelaajana, joka on nopea luistelija sekä hyvä pitämään kiekkoa ja tekemään maaleja. Hän laukoo oikealta.

Ura
---

Bertrand Rauman Lukon paidassa kaudella 2012–2013.
### Seuraura

#### Junioriura

Bertrand on Champigny Hockey Clubin kasvatti. Hän pelasi kauden 2006–2007 Rouen Hockey Élite 76:n B-nuorissa, jonka jälkeen 16-vuotias Bertrand siirtyi kaudeksi 2007–2008 Slovakiaan HK Dukla Trenčínin B-nuoriin. Hänet houkutteli seuraan kolmen päivän try-outin kautta Rouenissa valmentanut Peter Matoušek. Bertrand muutti Trenčiniin äitinsä kanssa. Hän voitti kauden päätteeksi Slovakian B-juniorisarjan hopeaa. Kaudella 2008–2009 Bertrand oli Trenčínin paras pistemies ja maalintekijä tehoilla 22+18=40, mutta joukkueen kauden päätyttyä helmikuussa 2009 hän siirtyi loppukaudeksi jatkamaan kauttaan itävaltalaisen EC Salzburgin A-nuoriin.

Huhtikuussa 2009 Bertrand teki nelivuotisen sopimuksen SM-liigajoukkue Rauman Lukkoon kanssa. Häntä oli houkuttelemassa Suomeen Bertrandin kanssa Salzburgissa pelannut Otso Rantakari, jonka isä Osmo on pelaaja-agentti. Bertrand pelasi kauden 2009–2010 kuitenkin kokonaan Lukon A-nuorissa. Hän oli tehoilla 20+26=46 joukkueen paras pistemies ja maalintekijä, joilla Bertrand jakoi koko A-nuorten SM-liigan pistepörssin kahdeksannen sijan Oulun Kärppien Nico Lehdon kanssa ja maalipörssin kuudennen sijan Jokereiden Teemu Pulkkisen kanssa. Hänet valittiin sarjan syyskuun 2009 kuukauden pelaajaksi.

#### Ensimmäiset miesten pelit kaudella 2010–2011

Elokuussa 2010 Lukko lainasi Bertrandin yhteistyöseuraansa, Mestis-joukkue KooKoohon, jonne hän siirtyi aluksi kahden viikon mittaiselle koeajalle. Saman kuun lopulla Bertrand, Jere Laaksonen ja Jesse Virtanen palasivat Lukon A-nuorten vahvuuteen, kun heidän ilmoitettiin jäävän ilman sopivaa roolia KooKoossa. Noin kaksi viikkoa myöhemmin Lukko ja KooKoo ilmoittivat purkaneensa yhteistyösopimuksen yhteisymmärryksessä. Sama kolmikko palasi Mestikseen lokakuussa siirryttyään lähtökohtaisesti joulutaukoon asti kestävällä, toistaiseksi voimassa olevalla lainasopimuksella Kajaanin Hokkiin. Bertrand teki siellä 21 runkosarjaottelussa tehot 8+6=14. Hänet valittiin Mestiksen marraskuun 2010 kuukauden tulokaspelaajaksi.

Bertrand pelasi suurimman osan kaudesta 2010–2011 Lukon A-nuorissa, joiden paras maalintekijä ja toiseksi paras pistemies hän oli tehoilla 18+26=44. Betrand teki tehopisteensä vain 26 otteluun, joten hänen piste per peli -keskiarvonsa (1.69) oli koko A-nuorten SM-liigan paras. Pudotuspeleissä Bertrand oli Lukon paras pistemies ja maalintekijä tehoilla 5+2=7 ja hän voitti joukkueen sisäisen tehotilaston lukemalla +1. Bertrand valittiin kauden päätteeksi A-nuorten SM-liigan ensimmäiseen tähdistökentälliseen.

Kauden aikana 2010–2011 Bertrand debytoi myös Lukon SM-liigajoukkueessa, jossa hän pelasi yhden runkosarja- ja viisi playoff-ottelua tehden yhden maalin. Bertrand teki SM-liigadebyyttinsä 11. tammikuuta 2011 vieraissa Saimaan Palloa vastaan. Hän keräsi ottelussa yhden kahden minuutin jäähyn ja sai jääaikaa 6.43 minuuttia. Bertrandista tuli SM-liigahistorian kolmas ranskalaispelaaja Yorick Treillen ja Yohann Auvitun jälkeen. Hänet kutsuttiin yllättäen Lukon liigajoukkueen vahvuuteen välieräsarjaan Helsingin IFK:ta vastaan loukkaantumisten vuoksi. Bertrand teki liigauransa avausmaalin ottelusarjan viidennessä ottelussa 5. huhtikuuta 2011. Hän voitti kauden päätteeksi SM-pronssia. Toukokuussa 2011 Bertrandin sopimusta jatkettiin vuodella kevääseen 2014 saakka.

#### Tulokaskausi SM-liigassa ja siirto TPS:n kautta Ruotsiin

Kausi 2011–2012 oli Bertrandille tulokaskausi SM-liigassa ja hän teki 55 runkosarja- ja kolmessa playoff-ottelussa tehot 12+11=23. Bertrand kuului Lukon suurimpiin yllättäjiin ja hänen teholukemansa +6 oli joukkueen hyökkääjistä paras. Bertrand myös muodosti alkukaudella toimivan "BBB-ketjun" kanadalaisten Mark Bomersbackin ja Kris Beechin kanssa. Kausi 2012–2013 hänellä osoittautui kuitenkin pettymykseksi, kun Bertrand teki runkosarjassa vain kuusi tehopistettä ja jäi lopulta Lukon uuden päävalmentajan, Risto Dufvan alaisuudessa varsin pieneen rooliin.

Bertrand ei pelannut joukkueessa enää viimeistä sopimuskauttaan, vaan hän siirtyi kaudeksi 2013–2014 kaksivuotisella sopimuksella Turun Palloseuran riveihin. Myöskään TPS:ssä Bertrand ei juurikaan nauttinut valmennusjohdon luottamusta ja hän jäi 13 runkosarjaottelussa ilman tehopisteitä. Marraskuussa 2013 seura lainasi Bertrandin 2. joulukuuta asti kestäneellä sopimuksella Ruotsin SHL-liigan Färjestad BK:hon. Lainasopimuksen lopulla TPS purki hänen sopimuksensa ja Bertrand teki samalla loppukauden jatkosopimuksen Färjestadin kanssa. Hän voitti kauden päätteeksi SHL-hopeaa.

#### Nousu Sportissa SM-liigan eliittiin

Bertrand palasi kaudeksi 2014–2015 Suomeen ja siirtyi kaksivuotisella sopimuksella SM-liigan nousijajoukkue Vaasan Sportiin. Hän pelasi todellisen läpimurtokautensa tehtyään runkosarjassa tehot 16+31=47, joilla Bertrand oli joukkueensa paras pistemies ja syöttäjä. Hän jakoi SM-liigan pistepörssin seitsemännen sijan HIFK:n Tomáš Záborskýn kanssa. Marraskuussa 2014 Bertrand teki Sportin kanssa vuoden mittaisen jatkosopimuksen.

Kesällä 2015 NHL-varaamaton Bertrand osallistui New York Islandersin kehitysleirille. Kaudella 2015–2016 hän oli Sportin paras pistemies ja maalintekijä tehoilla 19+19=38. SM-liigan yhden kauden maaliennätyksen tehnyt Bertrand jakoi liigan maalipörssin kahdeksannen sijan HIFK:n Jasse Ikosen ja KooKoon Josh Greenin kanssa. Kahdessa pudotuspelien ensimmäisen kierroksen ottelussa hän oli Sportin paras pistemies Teddy Da Costan kanssa tehoilla 1+1=2. Kaudeksi 2016–2017 Bertrand siirtyi jatkamaan SM-liigauraansa vuoden mittaisella sopimuksella Porin Ässiin. Hän ei kuitenkaan onnistunut vastaamaan häneen kohdistuneisiin odotuksiin ja teki runkosarjassa tehot 12+9=21. Bertrand kuitenkin ylsi Jarno Kärjen kanssa Ässien sisäisen maalipörssin jaetulle kolmannelle sijalle.

#### Siirtyminen Kärppiin

Kaudeksi 2017–2018 Bertrand siirtyi vuoden mittaisella sopimuksella Oulun Kärppiin. Hän teki SM-liigan yhden kauden piste-ennätyksensä tehoilla 32+19=51. Bertrand voitti koko liigan maalipörssin, oli Kärppien toiseksi paras pistemies Julius Junttilan jälkeen ja jakoi pistepörssin viidennen sijan JYPin Juuso Puustisen kanssa. Hänet palkittiin maalipörssivoittonsa myötä Aarne Honkavaara -palkinnolla. Bertrand voitti myös SM-liigan tehotilaston lukemalla +31 ja hänet palkittiin Matti Keinonen -palkinnolla. Neljännessä puolivälieräottelussa 26. maaliskuuta 2018 vieraissa Porin Ässiä vastaan Bertrand vei Kärpät ottelusarjassa 3–1-johtoon tehtyään joukkueen 1–3-voittoon päättyneen ottelun ratkaisumaalin. Hän sai ottelussa myös syöttöpisteen oltuaan kakkossyöttäjänä Julius Junttilan tekemään maaliin. Jaakko Honkanen valitsi Bertrandin ottelun Alumnien tähtien kolmostähdeksi. Hänen osumaansa edelsi kymmenen ottelun maaliton putki.

Bertrand muodosti yhdessä Mikael Ruohomaan ja Julius Junttilan kanssa Kärppien ykkösketjun, joka pelasi pääsääntöisesti läpi koko runkosarjan 2017–2018. Ketjua pidettiin yleisesti koko SM-liigan kauden parhaana ketjuna. Kesken puolivälieräsarjan ketju kuitenkin hajotettiin, kun sekä Bertrand että Junttila olivat jääneet aiemmin maaliskuussa kokonaan ilman tehopisteitä. Välieräsarjassa Bertrand pudotettiin aina kolmosketjuun, kun hän oli tehnyt yhdeksässä playoff-ottelussa vain yhden maalin. Bertrand kuitenkin nostettiin pian takaisin ykkösketjuun Ruohomaan rinnalle. Hänen tehokkuutensa lisääntyi pudotuspelien edetessä ja Bertrand teki kevään aikana 18 ottelussa lopulta tehot 4+5=9. Kauden viimeisessä ottelussa, finaalisarjan kuudennessa ottelussa vieraissa Tapparaa vastaan Kärppien ykkösketjun täydensi Ville Leskinen. Bertrandin ja Kärppien kausi päättyi Suomenmestaruuteen. Hänet valittiin SM-liigan tähdistökentälliseen.

#### Siirtyminen KHL:ään ja Sveitsiin

Kaudeksi 2018–2019 Bertrand siirtyi vuoden mittaisella sopimuksella KHL-joukkue Sibir Novosibirskiin. Hänen kanssaan joukkueeseen siirtyi myös Kärpistä tuttu ketjukaveri Julius Junttila. Bertrand onnistui tekemään 23 ottelussa vain tehot 2+1=3, kunnes Sibir purki hänen sopimuksensa marraskuussa 2018. Runsas viikko myöhemmin hän siirtyi loppukauden kattavalla sopimuksella Sveitsin National Leaguen Fribourg-Gottéroniin.

#### Paluu SM-liigaan ja siirtyminen Tapparaan

Bertrand siirtyi kaudeksi 2019–2020 kaksivuotisella sopimuksella Tapparaan. Joulukuussa 2019 hänen sopimustaan jatkettiin kahdella vuodella kevääseen 2023 saakka. Bertrand oli tehoilla 21+17=38 Tapparan toiseksi paras maalintekijä ja hän jakoi sisäisen pistepörssin neljännen sijan Tyler Morleyn kanssa. Mestarien liigassa Bertrand oli joukkueen paras pistemies ja maalintekijä tehoilla 7+1=8. Hän voitti myös Tapparan sisäisen tehotilaston lukemalla +6.

Kausi 2020–2021 Bertrandilla jäi odotettua vaisummaksi, sillä hän teki runkosarjassa vain tehot 13+10=23. Bertrand jakoi kuitenkin Tapparan sisäisen maalipörssin kolmannen sijan Kristian Tanuksen ja Jukka Peltolan kanssa. Hänen teholukemansa –19 oli myös joukkueen selvästi heikoin. Kaudella 2021–2022 Bertrand teki runkosarjassa vain 15 tehopistettä ja pudotuspeleissä vain yhden maalin. Hän voitti kauden päätteeksi Suomenmestaruuden. Bertrand voitti myös Mestarien liigan hopeaa. Kauden jälkeen toukokuussa 2022 hänen sopimuksensa purettiin kuitenkin yhteisymmärryksessä.

#### Sopimus Saksaan

Bertrand siirtyi kaudeksi 2022–2023 vuoden mittaisella sopimuksella Saksan DEL-liigan ERC Ingolstadtiin. Hänelle seuraa suositteli myös Bertrandin kanssa Tapparassa kaudella 2019–2020 joukkuetoverina pelannut maalivahti Michael Garteig. Bertrand teki Saksassa runkosarjan ja pudotuspelien aikana 17 maalia ja oli Ingolstadtin kolmanneksi paras maalintekijä. Joukkue sijoittui sarjassa toiseksi, ja Bertrand teki seuran kanssa kahden vuoden jatkosopimuksen.

### Maajoukkueura

Bertrand edusti Ranskaa MM-kilpailuissa vuosina 2012, 2013, 2015 ja 2016, 2019 ja 2022. Vuoden 2014 kisajoukkueesta hän putosi viimeisten joukossa. Bertrand pelasi myös Sotšin olympiakisojen 2014 ja Pekingin olympiakisojen 2022 karsinnoissa. Yhteensä hän on pelannut 117 A-maaottelua tehopistein 18+10=28. Bertrand teki A-maajoukkuedebyyttinsä 11. marraskuuta 2011 Lyonissa Norjaa vastaan. Seuraavassa ottelussa Bertrand teki maajoukkueuransa avausmaalin.

Bertrand pelasi myös alle 20-vuotiaiden I-divisioonan MM-kilpailuissa vuonna 2010 sekä alle 18-vuotiaiden I-divisioonan MM-kilpailuissa vuonna 2009, jolloin hän oli neljällä syöttöpisteellään Ranskan paras syöttäjä Robin Gaboritin kanssa. Bertrand pelasi myös II-divisioonan MM-kilpailuissa vuonna 2008, jolloin hän voitti A-lohkon kultaa.

Muuta
-----

Bertrand harrasti lapsena myös pikaluistelua, jossa hän voitti lajin Ranskan-mestaruuden 12-vuotiaana.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2007–2008 | HK Dukla Trenčín | Slovakia U18 | 49 | 13 | 26 | 39 | 6 | – | – | – | – | – |  |  |  |  |  |  | U18d2 | 5 | 3 | 6 | 9 | 2 |
| 2008–2009 | HK Dukla Trenčín | Slovakia U18 | 35 | 22 | 18 | 40 | 12 | – | – | – | – | – |  |  |  |  |  |  | U18d1 | 5 | 1 | 4 | 5 | 0 |
|  | EC Salzburg | Itävalta U20 | 1 | 0 | 2 | 2 | 0 | 4 | 2 | 1 | 3 | 2 |
| 2009–2010 | Lukko | A-SM | 39 | 20 | 26 | 46 | 16 | 9 | 1 | 2 | 3 | 2 |  |  |  |  |  |  | JMMd1 | 5 | 1 | 0 | 1 | 6 |
| 2010–2011 | Lukko | A-SM | 26 | 18 | 26 | 44 | 16 | 4 | 5 | 2 | 7 | 12 | Ykköstähdistö |
|  | Lukko | SM-liiga | 1 | 0 | 0 | 0 | 0 | 5 | 1 | 0 | 1 | 6 |
|  | Hokki | Mestis | 21 | 8 | 6 | 14 | 6 | – | – | – | – | – |
| 2011–2012 | Lukko | SM-liiga | 55 | 12 | 11 | 23 | 10 | 3 | 0 | 0 | 0 | 8 |  |  |  |  |  |  | MM | 7 | 0 | 1 | 1 | 2 |
| 2012–2013 | Lukko | SM-liiga | 58 | 4 | 2 | 6 | 20 | 10 | 0 | 0 | 0 | 8 |  |  |  |  |  |  | OQ | 3 | 1 | 0 | 1 | 2 |
|  |  |  |  |  |  |  |  |  |  |  |  |  |  |  |  |  |  |  | MM | 7 | 0 | 1 | 1 | 2 |
| 2013–2014 | TPS | SM-liiga | 13 | 0 | 0 | 0 | 2 | – | – | – | – | – |
|  | Färjestad BK | SHL | 31 | 2 | 2 | 4 | 6 | – | – | – | – | – |
| 2014–2015 | Sport | SM-liiga | 60 | 16 | 31 | 47 | 26 | – | – | – | – | – |  |  |  |  |  |  | MM | 7 | 0 | 0 | 0 | 4 |
| 2015–2016 | Sport | SM-liiga | 52 | 19 | 19 | 38 | 16 | 2 | 1 | 1 | 2 | 0 |  |  |  |  |  |  | MM | 7 | 0 | 0 | 0 | 2 |
| 2016–2017 | Ässät | SM-liiga | 60 | 12 | 9 | 21 | 18 | 3 | 0 | 1 | 1 | 0 |
| 2017–2018 | Kärpät | SM-liiga | 60 | 32 | 19 | 51 | 10 | 18 | 5 | 4 | 9 | 12 | Kanada-malja | Ykköstähdistö |
| 2018–2019 | Sibir Novosibirsk | KHL | 23 | 2 | 1 | 3 | 8 | – | – | – | – | – |  |  |  |  |  |  | MM | 7 | 1 | 2 | 3 | 0 |
|  | Fribourg-Gottéron | NL | 21 | 8 | 2 | 10 | 8 | – | – | – | – | – |
| 2019–2020 | Tappara | SM-liiga | 52 | 21 | 17 | 38 | 43 | – | – | – | – | – |
| 2020–2021 | Tappara | SM-liiga | 59 | 13 | 10 | 23 | 16 | 9 | 1 | 1 | 2 | 6 |
| 2021–2022 | Tappara | SM-liiga | 52 | 6 | 9 | 15 | 10 | 7 | 1 | 0 | 1 | 4 | Kanada-malja |  |  |  |  |  | OQ | 3 | 0 | 0 | 0 | 0 |
|  |  |  |  |  |  |  |  |  |  |  |  |  |  |  |  |  |  |  | MM | 7 | 0 | 1 | 1 | 2 |
| 2022–2023 | ERC Ingolstadt | DEL | 44 | 16 | 19 | 35 | 14 | 16 | 1 | 1 | 2 | 10 |  |  |  |  |  |  | MM | 7 | 2 | 1 | 3 | 0 |
| 10 kautta | yhteensä | SM-liiga | 470 | 129 | 118 | 247 | 161 | 50 | 8 | 7 | 15 | 36 |
| 1 kausi | yhteensä | DEL | 44 | 16 | 19 | 35 | 14 | 16 | 1 | 1 | 2 | 10 |
| 1 kausi | yhteensä | SHL | 31 | 2 | 2 | 4 | 6 | – | – | – | – | – |
| 1 kausi | yhteensä | KHL | 23 | 2 | 1 | 3 | 8 | – | – | – | – | – |
| 1 kausi | yhteensä | NL | 21 | 8 | 2 | 10 | 8 | – | – | – | – | – |
| 1 kausi | yhteensä | Mestis | 21 | 8 | 6 | 14 | 6 | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Charles Bertrand**.
* Charles Bertrand The Internet Hockey Databasessa (englanniksi)
* Charles Bertrand Eurohockey-sivustolla (englanniksi)
* Charles Bertrand *Elite Prospects*. Everysport Media Group AB.  (englanniksi)

### Viitteet

1. 1 2  Charles Bertrandin sopimus purettu hyvässä yhteisymmärryksessä *tappara.fi*.  18.5.2022. Tamhockey Oy. Viitattu 21.6.2022.
2. ↑  Turunen, Martti: Vemmelsääri maalinvartijana.  *Forum24 Oy*, 28.9.2017, 2017. vsk. Oulu:
3. ↑  Kuoppala, Matti: "Ruoho" puhkesi kukkaan Kärpissä – "Rissasen Jaakko sanoi kerran minulle, että sinun elämästä pitäisi kirjoittaa kirja" *oululehti.fi*.  12.12.2017. Joutsen Media. Viitattu 16.12.2017.
4. ↑  Verohallinto
5. 1 2 3 4 5 6 7 8 9 10 11 12 13  Charles Bertrand *Elite Prospects*. Everysport Media Group AB.  (englanniksi)
6. 1 2 3 4 5  Strozyk, Matias: Reppureissaajana unelman perässä *Jatkoaika.com*.  20.6.2013. Jatkoaika r.y. Viitattu 13.8.2017.
7. ↑  Elite Prospects - HK Dukla Trencin U18 *eliteprospects.com*. Everysport Media Group AB. Viitattu 20.5.2019. (englanniksi)
8. ↑  Justin Morrison palaa Raumalle *Jatkoaika.com*.  30.4.2009. Jatkoaika r.y. Viitattu 15.10.2011.
9. ↑  Elite Prospects - U20 SM-liiga Stats 2009-2010 *eliteprospects.com*. Everysport Media Group AB. Viitattu 20.5.2019. (englanniksi)
10. ↑  Lukon Laaksonen ja Virtanen Kouvolaan *Jatkoaika.com*.  10.8.2010. Jatkoaika r.y. Viitattu 13.8.2017.
11. ↑  Lukon nuoret palaavat Kouvolasta *Jatkoaika.com*.  30.8.2010. Jatkoaika r.y. Viitattu 13.8.2017.
12. ↑  KooKoon ja Lukon yhteistyö purettu *Jatkoaika.com*.  13.9.2010. Jatkoaika r.y. Viitattu 13.8.2017.
13. ↑  Hokille lisää Lukko-lainoja *Jatkoaika.com*.  18.10.2010. Jatkoaika r.y. Viitattu 15.10.2011.
14. ↑  Elite Prospects - Lukko U20 *eliteprospects.com*. Everysport Media Group AB. Viitattu 20.5.2019. (englanniksi)
15. ↑  Tilastot – Liiga *liiga.fi*.  11.1.2010. Jääkiekon SM-liiga Oy. Viitattu 15.10.2011.
16. ↑  Kunnas, Kasperi: Ranskalainen esiintyy edukseen *Jatkoaika.com*.  2.4.2011. Jatkoaika r.y. Viitattu 3.4.2011.
17. ↑  Murskavoitto päätti HIFK:n 12 vuoden odotuksen – katso! *MTVuutiset.fi*.  5.4.2011. Telia Company AB. Viitattu 13.8.2017.
18. ↑  Kanadalaisvoimaa Lukon sentteriosastolle *Jatkoaika.com*.  25.5.2011. Jatkoaika r.y. Viitattu 15.10.2011.
19. ↑  Elite Prospects - Lukko *eliteprospects.com*. Everysport Media Group AB. Viitattu 20.5.2019. (englanniksi)
20. ↑  Isotalo, Ilari: Tien pimeän kulkijat *Jatkoaika.com*.  23.12.2011. Jatkoaika r.y. Viitattu 13.8.2017.
21. ↑  Isotalo, Ilari: Lukon pelaaja-arvioinnit 2012–13: Onnistujia ja isoja pettymyksiä *Jatkoaika.com*.  4.5.2013. Jatkoaika r.y. Viitattu 13.8.2017.
22. 1 2  Charles Bertrand TPS-paitaan *Jatkoaika.com*.  17.4.2013. Jatkoaika r.y. Viitattu 13.8.2017.
23. ↑  Bertrand lainasopimuksella Ruotsiin *Jatkoaika.com*.  5.11.2013. Jatkoaika r.y. Viitattu 13.8.2017.
24. ↑  Charles Bertrand jatkaa loppukauden ajan Färjestadissa *Jatkoaika.com*.  1.12.2013. Jatkoaika r.y. Viitattu 13.8.2017.
25. ↑  Sportiin lisää ranskalaisväriä *Jatkoaika.com*.  9.5.2014. Jatkoaika r.y. Viitattu 13.8.2017.
26. ↑  Elite Prospects - Liiga Stats 2014-2015 *eliteprospects.com*. Everysport Media Group AB. Viitattu 20.5.2019. (englanniksi)
27. ↑  Sportin onnistujille jatkosopimukset *Jatkoaika.com*.  19.11.2014. Jatkoaika r.y. Viitattu 13.8.2017.
28. ↑  Savonen, Ilari: Useampi liigapelaaja NHL-seuran "minileirillä" – joukossa vuoden tulokas *suomikiekko.com*.  30.6.2015. Nordic Sport Media. Viitattu 13.8.2017.
29. ↑  Elite Prospects - Sport *eliteprospects.com*. Everysport Media Group AB. Viitattu 20.5.2019. (englanniksi)
30. ↑  Elite Prospects - Liiga Stats 2015-2016 *eliteprospects.com*. Everysport Media Group AB. Viitattu 20.5.2019. (englanniksi)
31. ↑  SK: Bertrandin ässäsopimus varmistui *Jatkoaika.com*.  11.4.2016. Jatkoaika r.y. Viitattu 13.8.2017.
32. ↑  Elite Prospects - Ässät *eliteprospects.com*. Everysport Media Group AB. Viitattu 20.5.2019. (englanniksi)
33. ↑  Kärppien kauden 2017–2018 joukkue rakentuu suurin harppauksin *Jatkoaika.com*.  26.4.2018. Jatkoaika r.y. Viitattu 13.8.2017.
34. ↑  Elite Prospects - Liiga Stats 2017-2018 *eliteprospects.com*. Everysport Media Group AB. Viitattu 20.5.2019. (englanniksi)
35. ↑  Otteluseuranta *liiga.fi*.  26.3.2018. Jääkiekon SM-liiga Oy. Viitattu 29.4.2018.
36. ↑  Liuhala, Juhani: Kärppien ykköstykit heräsivät – Ässien kesäloma tappion päässä *ksml.fi*.  26.3.2018. Keskisuomalainen Oyj. Viitattu 29.4.2018.
37. ↑  Vuorjoki, Jouko: Kiveen hakattu Kärppien ykkösketju on nyt hajotettu *ls24.fi*.  24.3.2018. Marva Media Oy. Viitattu 29.4.2018.
38. ↑  Lund, Sakari: Kärpät hakee kotivoittoa muutoksilla – hyökkäysketjut pantiin uusiksi *yle.fi*.  11.4.2018. Yleisradio Oy. Viitattu 29.4.2018.
39. ↑  Edessä kuudes finaali – "Me ollaan tänään se joukkue" *oulunkarpat.fi*.  26.4.2018. Oulun Kärpät Oy. Viitattu 29.4.2018.
40. ↑  Kärppien tähtikaksikko ja Tapparan kapteeni siirtyvät samaan KHL-joukkueeseen *is.fi*.  27.4.2018. Sanoma Media Finland Oy. Viitattu 28.4.2018.
41. ↑  Tuomala, Toni: Edessä paluu Liigaan? Maalitykki sai potkut KHL-joukkueestaan! *suomikiekko.com*.  21.11.2018. Nordic Sport Media. Viitattu 27.2.2019.
42. ↑  Pönniö, Toni: KHL:ssä pahasti flopannut Liigan maalikunkku löysi työpaikan – ansioluetteloon jälleen uusi sarja! *suomikiekko.com*.  29.11.2018. Nordic Sport Media. Viitattu 27.2.2019.
43. ↑  Tapparalle viisi uutta pelaajaa *tappara.fi*.  20.5.2019. Tamhockey Oy. Viitattu 20.5.2019.
44. ↑  Seppä, Lassi: Tappara solmi neljä jatkosopimusta *Jatkoaika.com*.  23.12.2019. Jatkoaika. Viitattu 23.12.2019.
45. ↑  Elite Prospects - Tappara *eliteprospects.com*. Everysport Media Group AB. Viitattu 19.3.2020. (englanniksi)
46. ↑  Tuomala, Toni: Nuupahtaneita tähtiä ja hukattuja mahdollisuuksia – tässä ovat Liigan runkosarjan FLOP 5 -hyökkääjät *suomikiekko.com*.  15.4.2021. Nordic Sport Media. Viitattu 9.6.2021.
47. ↑  Elite Prospects - Tappara *eliteprospects.com*. Everysport Media Group AB. Viitattu 9.6.2021. (englanniksi)
48. ↑  ERC verpflichtet Charles Bertrand *erc-ingolstadt.de*.  21.6.2021. ERC Ingolstadt Eishockeyclub GmbH. Viitattu 21.6.2022. (saksaksi)
49. ↑  Westerlund, Jenna: Charles Bertrand siirtyy vanhan joukkuekaverinsa vanavedessä Saksaan *Jatkoaika.com*.  22.6.2022. Jatkoaika. Viitattu 22.6.2022.
50. ↑  Westerlund, Jenna: Bodie & Bertrand verllängern *erc-ingolstadt.de*.  Julkaisija = ERC Ingolstadt. Viitattu 16.5.2023. (saksaksi)
51. ↑  Hokin ranskalaiskaksikko valittiin MM-kisoihin *hokki.fi*.  5.5.2014. Hokki Kainuu Oy. Viitattu 13.8.2017.
52. ↑  Exhibition Games  23.3.2011. National teams of ice hockey.  Arkistoitu 15.11.2011. Viitattu 26.11.2011.
53. ↑  Elite Prospects - France U18 *eliteprospects.com*. Everysport Media Group AB. Viitattu 20.5.2019. (englanniksi)


|  |  |  |
| --- | --- | --- |
| Edeltäjä:**Veli-Matti Savinainen** | **Aarne Honkavaara -palkinnon voittaja**2018 | Seuraaja:**Malte Strömwall** |

|  |  |  |
| --- | --- | --- |
| Edeltäjä:**Jasper Lindsten** | **Matti Keinonen -palkinnon voittaja**2018 | Seuraaja:**Nicklas Lasu** |